# আঁ কোঁদানে আ মর সে এশাপে
সংক্ষিপ্ত ইউআরএল

| আঁ কোঁদানে আ মর সে এশাপে |
| --- |
|  |
| ফরাসি: Un condamné à mort s'est échappé |
| পরিচালক | রোবের ব্রেসোঁ |
| প্রযোজক | আল্যাঁ পোয়ারে জঁ তুইইয়ে |
| রচয়িতা | রোবের ব্রেসোঁ |
| উৎস | অঁদ্রে দেভাইনি কর্তৃক  স্মৃতিকথা |
| শ্রেষ্ঠাংশে | * ফ্রঁসোয়া ল্যত্যরিয়ে
* শার্ল ল্য ক্লাঁশ
* মোরিস বিরব্লক
* রোল্যাঁ মোঁ
 |
| সুরকার | ভোল্‌ফগাংক্‌ আমাডেয়ুস মোৎসার্ট |
| চিত্রগ্রাহক | লেওঁস-অঁরি ব্যুর |
| সম্পাদক | রেমঁ লামি |
| প্রযোজনা কোম্পানি | সোসিয়েত নুভেল দে এস্তাব্লিশমঁ গোমঁ |
| পরিবেশক | গোমঁ ড্রিস্ট্রিবিউশন |
| মুক্তি | * ১১ নভেম্বর ১৯৫৬ (1956-11-11)
 |
| স্থিতিকাল | ৯৯ মিনিট |
| দেশ | ফ্রান্স |
| ভাষা | ফরাসি জার্মান |

আঁ কোঁদানে আ মর সে এশাপে (ফরাসি: Un condamné à mort s'est échappé; উপশিরোনাম: *উ ল্য ভঁ সুফল উ ইল ভো* Le Vent souffle où il veut; ইংরেজি ভাষায় *আ ম্যান এসকেপড* (ইংরেজি: A Man Escaped) নামে পরিচিত) হল রোবের ব্রেসোঁ পরিচালিত ১৯৫৬ সালের ফরাসি যুদ্ধভিত্তিক কারাগার-কেন্দ্রিক চলচ্চিত্র। এটি দ্বিতীয় বিশ্বযুদ্ধকালীন মঁল্যুক কারাগারে দ্বিতীয় বিশ্বযুদ্ধকালে দখলকৃত ফ্রান্সে জার্মান সামরিক প্রশাসন কর্তৃক বন্দী ফরাসি প্রতিরোধদলের সদস্য অঁদ্রে দেভাইনির স্মৃতিকথার ছায়া অবলম্বনে নির্মিত। চলচ্চিত্রের কেন্দ্রীয় চরিত্রের নাম পরিবর্তন করা হলেও এটি দেভাইনির বাস্তব জীবনের পলায়ন থেকে অনুপ্রাণিত।

চলচ্চিত্রটি ১৯৫৭ সালে কান চলচ্চিত্র উৎসবের প্রতিযোগিতা শাখায় প্রদর্শিত হয়, সেখানের ব্রেসোঁ শ্রেষ্ঠ পরিচালক বিভাগে পুরস্কৃত হন। এটি ব্রেসোঁর সবচেয়ে সমাদৃত ও প্রভাবশালী সৃষ্টিকর্ম।

## অভিনয়শিল্পীদল

* ফ্রঁসোয়া ল্যত্যরিয়ে - লেফটেন্যান্ট ফঁতাঁ
* শার্ল ল্য ক্লাঁশ - ফ্রঁসোয়া জোস্ত
* মোরিস বিরব্লক - ব্লঁশ
* রোল্যাঁ মোঁ - পাস্তর দেলেরি
* জাক এর্তো - অরসিনি
* জঁ-পোল দেল্যুমো - এব্রার
* রজার ট্রেহার্ন - টেরি
* জঁ-ফিলিপ দেলামার - কারাবন্দী ১১০
* সেজার গাতেইনো - কারাবন্দী ১০
* জাক ওর্লেমঁ - প্রধান কারারক্ষী
* ক্লাউস ডেটলেফ ফ্রেভেনহর্স্ট - এবওয়ের অফিসার
* লিওনার্ড স্মিট - এসকর্ট গার্ড

## নির্মাণ

চলচ্চিত্রটি ১৯৪৩ সালে দ্বিতীয় বিশ্বযুদ্ধকালীন লিওঁয়ের মঁল্যুক কারাগারে দ্বিতীয় বিশ্বযুদ্ধকালে দখলকৃত ফ্রান্সে জার্মান সামরিক প্রশাসন কর্তৃক বন্দী ফরাসি প্রতিরোধদলের সদস্য অঁদ্রে দেভাইনির স্মৃতিকথার ছায়া অবলম্বনে নির্মিত। পরিচালক ব্রেসোঁও দ্বিতীয় বিশ্বযুদ্ধের সময় যুদ্ধবন্দী হিসেবে জার্মানদের নিকট এক বছর আটক ছিলেন।

এক সাক্ষাৎকারে ব্রেসোঁ বলেন *আঁ কোঁদানে আ মর সে এশাপে* দিয়ে তিনি "*জুর্নাল দ্যুন ক্যুরে দ্য কম্পাইন* থেকেও বেশি পরিশুদ্ধতা ও অধিক নান্দনিকতা অর্জন করতে চেয়েছিলেন", বিশেষ করে তিনি অপেশাদার অভিনয়শিল্পী ব্যবহারের কথা উল্লেখ করেন। চলচ্চিত্রে কয়েকবার ব্যবহৃত সঙ্গীত মোৎসার্টের গ্রেট মাস ইন সি মাইনর, কে. ৪২৭ এর কিরি থেকে নেওয়া।

## সমাদর ও উত্তরাধিকার

ব্রেসোঁ ১৯৫৭ সালের কান চলচ্চিত্র উৎসব থেকে শ্রেষ্ঠ পরিচালক বিভাগে পুরস্কার লাভ করেন। ন্যাশনাল বোর্ড অব রিভিউ চলচ্চিত্রটিকে ১৯৫৬ সালের অন্যতম সেরা বিদেশি চলচ্চিত্র হিসেবে উল্লেখ করে।

বর্তমান সময়ে চলচ্চিত্রটিকে ব্রেসোঁর শ্রেষ্ঠকর্ম হিসেবে গণ্য করা হয়। এটি ২০১২ সালে সাইট অ্যান্ড সাউন্ডের সমালোচকদের জরিপের ৬৯তম সেরা চলচ্চিত্রের স্থান অর্জন করে। রজার ইবার্ট লিখেন, "*আ ম্যান এসকেপড* এর মত একটি চলচ্চিত্র দেখা চলচ্চিত্রের পাঠ গ্রহণ করার মত। এটি চলচ্চিত্রে প্রয়োজন নেই এমন সকল বিষয়গুলোকে উপস্থাপনের মধ্য দিয়ে শিক্ষা প্রদান করে। আমরা যেসব বিষয়ের সাথে পরিচিত তার অধিকাংশই অনাবশ্যক। আমি *আ ম্যান এসকেপড*-এ কোন একটি শটকে অপ্রয়োজনীয় বলে মনে করতে পারি না।"

পোলীয় চলচ্চিত্র নির্মাতা ক্রিস্তফ কিয়েশ্‌লফ্‌স্কি এই চলচ্চিত্রটি দ্বারা অনুপ্রাণিত এবং এটি তাকে সবচেয়ে বেশি প্রভাবিত করা দশটি চলচ্চিত্রের একটি। ব্রিটিশ-মার্কিন চলচ্চিত্র নির্মাতা ক্রিস্টোফার নোলান তার *ডানকার্ক* চলচ্চিত্রের নির্মাণের সময় এই চলচ্চিত্র (*পিকপকেট*-সহ) দ্বারা প্রভাবিত হন।

সাফডি ভ্রাতৃদ্বয়ের বেনি সাফডি চলচ্চিত্রটিকে তার সর্বকালের প্রিয় চলচ্চিত্র বলে উল্লেখ করেন। মার্কিন-ব্রিটিশ সঙ্গীতশিল্পী স্কট ওয়াকার চলচ্চিত্রটিকে তার সর্বকালের অন্যতম প্রিয় চলচ্চিত্র হিসেবে তালিকাভুক্ত করেন।

## তথ্যসূত্র

## গ্রন্থপঞ্জি

* কানিন, জোসেফ (২০০৪)। *Robert Bresson: A Spiritual Style in Film*। এঅ্যান্ডসি ব্ল্যাক। আইএসবিএন ০৮২৬৪১৬০৫৫।

## বহিঃসংযোগ

* ইন্টারনেট মুভি ডেটাবেজে *A Man Escaped*  (ইংরেজি)
* টিসিএম চলচ্চিত্র ডেটাবেজে *A Man Escaped*
* *A Man Escaped* রটেন টম্যাটোস-এ
* টিসিএম মুভি ডেটাবেজে *A Man Escaped*
* দ্য ক্রাইটেরিয়ন কালেকশনে *A Man Escaped: Quintessential Bresson* an essay by Tony Pipolo